
Cross platform 3D Engine WebGPU API segítségével Rust nyelven

Általában elmondható, hogy hatékony megjelenítés esetében minél hardverközelibb programozási megoldásokat használunk, annál jobb teljesítményt tudunk elérni. Ez viszont eltérő minden egyes platformon, akár operációs rendszert, akár hardverkörnyezetet tekintve, ezáltal a szélesebb körű támogatottság érdekében a komplexitás is megnő.
A dolgozat egy hatékony platformfüggetlen 3D megjelenítő motor megvalósítását mutatja be. A megvalósítás során a hatékony megjelenítésen felül, az egységes működés a különböző platformokon, a könnyű karbantarthatóság, valamint az egyszerű kezelhetőség volt a célkitűzés. A dolgozat kitér arra is, hogy mi is a feladata egy ilyen alkalmazásnak, valamint, hogy milyen problémákat kell fejlesztői és felhasználói oldalról figyelembe venni. Ezt követi a már meglévő hasonló alkalmazások bemutatása: mik azok a közös szempontok, amelyekkel minden ilyen alkalmazás rendelkezik, valamint az egyes megvalósítások miben nyújtanak többet a konkurenciájukhoz képest. Ezután kerül sor a megvalósítás során lehetséges technológiák bemutatására, és hogy miért esett a választás a Rust programozási nyelvre, valamint a WebGPU API-ra, mint választott grafikus függvénykönyvtárra. A felhasználni kívánt technológia lista bemutatása után került sor az architektúra, valamint a nagyobb alrendszerek kialakításának ismertetésére. A dolgozat ezt követően a fejlesztés menetét hivatott dokumentálni a főbb komponensek működésének bemutatásán keresztül, valamint a fejlesztés során előjött problémákat és azok megoldásait.
A tesztelés során 2 példa alkalmazás került létrehozásra, amelyek eltérő logikával rendelkeznek, demonstrálva az újrafelhasználhatóságot. Továbbá a rendszer hatékonyságát bemutatandó különböző helyzetekben történő teljesítménymérés is történt eltérő platformok összehasonlításával.
A fejlesztés eredményeképpen egy platformfüggetlen és hatékony megjelenítőt kapunk, amely a fentebb ismertetett követelményeknek megfelel, amely a dolgozatban leírt továbbfejlesztési lehetőségek alkalmazásával egy új fajta megközelítést adhat a hasonló alkalmazások fejlesztésében.



